Էդմոն Քիրազ

Էդմոն Լևոնի Քիրազ (Քիրազյան, , ), ֆրանսահայ ծաղրանկարիչ։

Կենսագրություն 
Ծնվել է 1923 թվականին Թուրքիայից Եգիպտոս հասած Լևոն Քիրազի և Էլիզ Սեթյանի ընտանիքում, ովքեր ունեցել են 4 երեխա՝ 3 աղջիկ և մեկ տղա։ Էդմոնը և քույրը՝ Անահիտը, երկվորյակներ են։ Հայրը Էդմոնին անվանակոչել է ի պատիվ ֆրանսիացի պոետ և դրամատուրգ Էդմոն Ռոստանի։

Քիրազը սովորել է Կահիրեի Նուբարյան ազգային վարժարանում, այնուհետև՝ ֆրանսիական քոլեջում։ Նվագել է շեփոր։ 10 տարեկանում նկարել է իր առաջին կտավը՝ 17-րդ դարի կրոնական թեմաներով նկարի կրկնօրինակում, որը նվիրել են Բաղդադի հայկական եկեղեցուն։ Քիրազի առաջին քաղաքական ծաղրանկարը տպագրվել է «Image», «Parade», «La Réforme d’Alexandrie» և «Al Moussavar» ամսագրերում «Քիրազ» ստորագրությամբ, երբ նա 17 տարեկան էր։

1946 թվականին Կահիրեից տեղափոխվել է Փարիզ։ Սովորել է Փարիզի ’Académie de la Grande Chaumière-ում։ 1950-1951 թվականներին աշխատել է «La Bataille» թերթերում, 1951-1952 թվականներին՝ «le Rouge et le Noir», 1952-1954 թվականներին՝ «Samedi Soir», 1955-1959 թվականներին՝ «Ici Paris», որտեղ ստեղծել է «Carnets de Belles» շարքը։ Հետպատերազմյա շրջանում ընկերացել է երիտասարդ ծաղրանկարիչների՝ Պոյնեի, Էֆելի, Բելուսի, Ֆեզանի, Բոսկի, Շավալի, Ալդեբերի, Դուբուայի հետ։

1959 թվականին Մարսել Դասոն, ով արդեն նկատել էր Քիրազի տաղանդը, խնդրում է նրան ստեղծելու «Les Parisiennes» («Փարիզուհիներ») շարքն իր նորաստեղծ «Jours de France» թերթի համար։ Այստեղից էլ սկսվում է Քիրազի հայտնի «Փարիզուհիներ» շարքը՝ երիտասարդ, թեթև, սլացիկ, էլեգանտ, երկար ոտքերով, սփրթնած դեմքերով, խելացի փարիզուհիները։ 1970 թվականից Հյու Հեֆների խնդրանքով «Փարիզուհիները» տպագրվեցին «Փլեյբոյ» ամսագրում։

Քիրազն ալբոմներ սկսեց հրատարակել 1950-ական թվականներին։ Գրել է «Ինքնակենսագրություն և հիշողություններ» գիրքը։ Քիրազի «Փարիզուհիներ» շարքի կտավները ցուցադրվել են Ֆրանսիայի և արտերկրի տարբեր պատկերասրահներում։ 25 աշխատանք գտնվում է Փարիզի «Կառնավալե» թանգարանում։

Ծաղրանկարների հավաքածու 
 Lissi, Diogène, 1954
 Carnet de belles, Pulcinella, 1959
 Les Parisiennes (Parisian Women), Denoël, 1963
 Les Parisiennes au volant, Denoël, 1966
 La Parfaite Secrétaire, Denoël, 1967
 Parlez-moi de moi : les Parisiennes, Denoël, 1973
 Sonate à quatre mains, Filipacchi-Denoël, 1978
 Les Femmes de Kiraz, Plon, 1985
 Les Parisiennes se marient, Assouline, 1994
 Je les aime comme ça (I Like Them That Way), Denoël, 2000
 Jamais le premier soir( Never the First Night), Denoël, 2001
 Kiraz dans Playboy (Kiraz in Playboy), Denoël, 2002
 Elles et moi (The Girls and I), Denoël, 2003
 Mini drames, Denoël, 2005

Պարգևներ 
 «Պատվո լեգիոն շքանշան»
 Փարիզի պատվավոր քաղաքացի

Ծանոթագրություններ

Արտաքին հղումներ 
 Պաշտոնական կայքը
 էդմոն Քիրազ, Ծագումով հայերը

Եգիպտահայ նկարիչներ
Ֆրանսահայ նկարիչներ
Գրանդ Շոմեր ակադեմիայի շրջանավարտներ